# VEDTEKTER FOR LILLE-JONG BARNEHAGE

 *(sist endret på ekstraordinært årsmøte 20.04.23)*

### 1. Navn

Lille-Jong Barnehage er en privat barnehage som eies og drives av Lille-Jong Foreldreforening. Foreningen er organisert som en ideel forening og foreningen er et eget rettssubjekt med begrenset og upersonlig ansvar for gjeld (se punkt 10).

Barnehagen tilbyr plass til barn mellom fylte 11 mnd på oppstartstidspunktet og frem til barnehagens sommerferie det året de fyller 3 år.

Opptak skjer gjennom kommunens samlede opptak.

### 2. Formål

 «*Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.*

*Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.*

*Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.»*

(https://lovdata.no/dokument/NL/lov/2005-06-17-64/KAPITTEL\_1#KAPITTEL\_1)

### 3. Visjon

For Lille-Jong barnehage gjelder følgende visjon:

**”En verdifull hverdag i Lille-Jong!”**

### 4. Foreldreforeningens medlemmer og eierstyre

Foreldrene får automatisk et medlemskap når barnet får plass i Lille-Jong Barnehage og det beholdes inntil utmelding skjer. Ett medlemsskap pr barn.

Årsmøtet (se pkt. 11) velger et styre som skal ha det overordnede ansvar i barnehagen, se pkt. 13. Styret konstituerer seg selv.

### 5. Ansatte

Personalsammensetningen bestemmes til en hver tid av styret i henhold til gjeldende lover og regler. Styret har det formelle arbeidsgiveransvaret for alle ansatte. Styret ansetter styrer. Lønnsnivået vurderes løpende av styret.

Personalet skal arbeide i samsvar med barnehageloven, barnehagens vedtekter, barnehagens internkontroll og årsplan.

### 6. Opptak av barn

Søknad om plass og opptak skjer gjennom kommunens samlede opptak. Det er styrers ansvar at dette gjøres i tråd med gjeldene regler og barnehagens vedtekter. Barnehagen er åpen for alle barn.

Opptak skjer en gang i året, slik at start og avslutningstidspunkt er i august. Barn som går i barnehagen behøver ikke å søke på nytt. Barn kan tas opp i løpet av året for å fylle opp ledige plasser.

 Opptakskriterier:

1. Barn med funksjonshemming ifølge §13 i barnehageloven.

2. Barn med vedtak etter lov om barneverntjenester §§4-12 og 4-4 annet og fjerde ledd,

3. Barn med foreldre i eierstyret

4. Barn med søsken i barnehagen

5. Barn med søsken som har gått i barnehagen i løpet av de siste 3 årene

6. Barn som tilhører den eldste barnegruppa (9barn)

7. Barn som tilhører den yngste barnegruppa (9 barn)

Dersom opptakskriteriene 3,4 og 5 skal hensyntas må søker ta skriftlig kontakt med barnehagen innen søknadsfristen for å informere om at de har søkt plass i barnehagen og oppgi hvilke opptakskriterier som gjør at søkeren bør få prioritert plass. Om det et flere som søker under disse kriteriene, og vi ikke kan tilby plass til alle vil det barnet som er eldst få plass først.

Om kriterie 6 og 7 ikke oppfylles vil det eldste barnet som har oss høyest rangert på søkerlisten få tilbud om plass først.

Ved tildeling av plass skal et depositum på 3000 pr barn betales inn på en sperret konto.Informasjon om betaling blir tilsendt etter at søker har takket ja til barnehageplass.Depositumet betales tilbake når barnet slutter i barnehagen dersom alle økonomiske forpliktelser er oppfylt.

Ved tildeling av plass skal en avtale underskrives av eier og foreldrene. Denne avtalen står likevel under vedtektene.

 Før opptaket skal det fra barnets foresatte gis en erklæring om barnets helse. Erklæringen oppbevares i barnehagen.

### 7. Åpningstider

Barnehagen er åpen fra kl. 07.30 til kl. 16.45 i ukens 5 første virkedager. Hvis det er barn som blir hentet etter kl. 17.00, vil foreldre bli belastet med kroner 100 for hvert påbegynte kvarter. Inntil annet er bestemt så holdes barnehagen stengt 4 uker i juli. Datoer avtales eventuelt med barnehagens styre. Barnehagen er stengt i romjulen og påskeuken.

Barnehagen er stengt på alle bevegelige helligdager. Barnehagen har 5 planleggingsdager i løpet av barnehageåret. 3 av planleggingsdagene følger Bærum kommunes planleggingsdager, samt 2 av valgfri dato. Barnehagen er da stengt, og dato avtales med eier og styrer/pedagogisk leder.

### 8. Oppsigelse

Barnehageplassen kan sies opp med gjensidig oppsigelsesfrist på 3 måneder gjeldende fra den første i hver måned. Oppsigelsen skal være skriftlig.

Det må betales ordinær foreldrebetaling i oppsigelsesperioden. Oppsigelsestiden kan reduseres hvis det kommer inn et nytt barn umiddelbart, eller etter egen søknad til styret.

### 9. Foreldrebetaling

Foreldrebetalingen skal skje forskuddsvis innen den 15. hver måned. Manglende foreldrebetaling purres 2 ganger. Første gang etter 3 uker tillagt et gebyr på kr. 50,-. Andre gang etter nye 3 uker tillagt et nytt gebyr på kr. 50,-. Fortsatt uteblivelse av foreldrebetaling medfører at barnet mister barnehageplassen og utestående vil bli dekket inn av innbetalt depositum. Dersom depositum ikke dekker skyldig beløp, vil Inkassoloven bli fulgt.

Det blir ikke reduksjon i foreldrebetalingen ved sykdom hos barna.

 Foreldrebetalingen fastsettes av eier og betales i like store rater 11 måneder i året. Juli er betalingsfri måned.

Ved redusert tilbud p.g.a. forhold som styret ikke rår over, har styret anledning til å redusere foreldrebetalingen (se også pkt. 15).

Søskenmoderasjon gis i henhold til gjeldende kommunale regler.

Det er anledning til å søke om friplass i henhold til gjeldende kommunale regler.

### 10. Rettslig disposisjonsevne. Ansvar for gjeld.

Foreningen er et eget rettssubjekt med begrenset og upersonlig ansvar til gjeld. Medlemmene i eierstyret kan i fellesskap binde foreningen, likevel slik at styret kan gi fullmakt til en person om at denne alene kan disponere på vegne av foreningen.

Ved oppløsning skal foreningens gjeld først dekkes. Blir det midler til overs, skal disse tilfalle en barnehage i distriktet i henhold til avviklingsstyrets valg og beslutning.

### 11. Årsmøtet

Årsmøtet er foreningens øverste organ og fungerer også som foreldreråd, se pkt 14. Årsmøtet skal avholdes innen utgangen av april måned. Innkalling og underretning med saksliste og sakspapirer skal være skriftlig og sendes/leveres medlemmene minst 8 dager, høyst 14 dager før årsmøtet. Styret foretar innkalling og fastsetter saksliste. Alle medlemmer har i utgangspunktet møteplikt.

 Sakslisten skal blant annet inneholde:

* Valg av møteleder.
* Valg av referent.
* Valg av personer som skal underskrive møtereferatet.
* Godkjennelse av innkallingen.
* Eierstyrets årsmelding og regnskap.
* Godkjennelse av regnskap for foreningen.
* Fastsettelse av budsjett. Foreldrebetaling.
* Valg av foreldrerepresentanter til samarbeidsutvalget og til eierstyret.
* Opptakskriterier.
* Vedtektsendringer.
* Andre saker som styret plikter eller ønsker å legge frem.

 Samarbeidsutvalgets årsmelding og regnskap kan behandles som egen sak etter at det ordinære/ekstraordinære årsmøtet er avsluttet.

Alle saker, herunder forslag til nye styremedlemmer, som ønskes behandlet på årsmøtet må være styret i hende senest 30 dager før årsmøtet slik at styret kan behandle disse før møteinnkallelsen sendes/leveres ut. Alle slike henvendelser må være skriftlige.

Valg av foreldrerepresentanter til eierstyret og samarbeidsutvalget foretas på ordinært årsmøte i april og på ekstraordinært årsmøte som avholdes etter at opptak av nye barn er foretatt i august. To foreldrerepresentanter velges på våren og to om høsten, og de velges for 1 år om gangen. Dette for å sikre kontinuitet i styret og samarbeidsutvalget. Ved oppsigelse av barnehageplass skal styremedlemmet fungere til neste ordinære/ekstraordinære årsmøte.

 Det skal skrives referat fra årsmøtet. Referatet skal være signert av to tilstedeværende på årsmøtet og det skal sendes alle medlemmene.

### 12. Flertallskrav

Ved avstemming på årsmøtet gis en stemme pr. barn. Vedtak fattet på årsmøte krever alminnelig flertall. Ansatte som også er foreldre har ikke stemmerett i lønnsspørsmål pga. vanlige habilitetsregler.

### 13. Eierstyrets ansvar og oppgaver

Eierstyret skal sørge for at barnehagen drives i samsvar med lover, forskrifter og vedtekter samt årsmøtets vedtak.

Eierstyret skal videre legge frem årsmelding og årsregnskap for den alminnelige drift på foreningens årsmøte samt legge frem budsjettforslag. Eierstyret skal sørge for utvikling og oppfølging av barnehagens internkontrollsystem.

Eierstyret skal be om foreldrerådets (årsmøtets) syn på saker som må anses særlig viktig for foreldrene.

### 14. Samarbeidsutvalgets (SU) sammensetning, myndighet og plikter

Samarbeidsutvalget skal være et rådgivende, kontaktskapende og samordnende organ. Utvalget skal særlig være med å drøfte barnehagens ideelle grunnlag og arbeide for å fremme kontakt mellom barnehagen og lokalsamfunnet.

SU består av:

* 1 representant fra foreldreforeningens eierstyre.
* 1 representant fra foreldrene.
* 1 representant fra de ansatte.

Representantene for foreldre og de ansatte velges for ett år av gangen.

Styrer/pedagogisk leder har møte-, tale- og forslagsrett i SU. Styrer/pedagogisk leder har ikke stemmerett med mindre vedkommende er valgt medlem.

Samarbeidsutvalget skal bli forelagt og har rett til å uttale seg i saker som er av viktighet for barnehagens innhold, virksomhet og forholdet til foreldrene. Slike saker er blant annet forslag til budsjett, driftsendringer, utnyttelse av ute- og innearealer m.m. SU skal fastsette årsplan for barnehagens pedagogiske virksomhet, jr. §2 tredje ledd.

Se også §4 i barnehageloven, samt Forskrift om samarbeidsutvalg (1995.12.01 nr 0941).

### 15. Internkontroll

Barnehagens internkontrollsystem er eierstyrets ansvar og skal ivaretas ved jevnlig kontroll av eierstyret i samarbeid med styrer i henhold til lov om barnehager § 15. Barnehagens internkontrollperm skal være tilgjengelig i barnehagen.

### 16. Foreldreråd

Foreldrerådet består av alle foreldre/foresatte til barn i barnehagen.

Foreldrerådet skal fremme samarbeid mellom hjem og barnehage og bør ha minst 2 møter i året.

Se også §4 i barnehageloven, samt Forskrift om barnehagens foreldreråd (1995.12.01 nr. 0940).

### 17. Uforutsette hendelser (force majeure)

Eier står ikke ansvarlig for å holde barnehagen åpen ved uforutsette hendelser som: Brann, naturkatastrofer, innbrudd med hærverk eller stort skadeverk, innvendig vannskade eller tilsvarende uforutsette hendelser.

Ved sykdom hos de ansatte vil vikar bli forsøkt skaffet snarest mulig for å avdempe ulemper for brukerne. Stenging av barnehagen i slike tilfeller medfører forholdsvis reduksjon av foreldrebetalingen dersom barnehagens økonomi tilsier dette. Varsel til brukerne skal gis snarest mulig. Ved langtids sykefravær avgjør styret hvordan den daglige drift skal løses.

Ved mangel på kvalifisert arbeidskraft gjelder samme regler som for sykefravær.

Foreldre kan ikke kreve erstatning for tapt arbeidsfortjeneste, utgifter til annen omsorg for barna eller lignende overfor eier når forholdene gjelder hendelser som omtalt i dette punktet.

### 18. Klage m.v.

Klager på barnehagens drift rettes til styrer eller styrets leder.

### 19. Arealutnytting

Barnehagens netto leke- og oppholdsareal er 107 m2. Arealutnytting pr. barn er 5,5 m2 pr. barn under 3 år og 4,0 m2 for barn over 3 år.

### 20. Vedtektenes formelle status

Disse vedtektene supplerer Barnehagelovens bestemmelser. Ved eventuell strid mellom vedtekter og lov gjelder lovens bestemmelser.

Vedtektene gjelder over avtaler som er gjort mellom barnehagens eier og foreldre, uansett tidspunkt for inngåelse.

### 21 Vilkår for kommunal støtte til drift av private barnehager

Følgende vilkår er satt for kommunalt tilskudd i Bærum;

1. Kommunens vilkår skal fremgå av barnehagens vedtekter. Vedtektsendringer skal sendes kommunen til orientering.
2. Kommunen har rett til innsyn i barnehagens økonomi. Resultatregnskap sendes hvert år på fastsatt skjema (Q 0257 B Årsregnskap for ikke-kommunale barnehager) innen fastsatt frist. I tillegg skal revidert årsregnskap sendes til kommunen. Budsjett fremlegges dersom kommunen krever det. Ved nedleggelse av barnehagen, skal revidert sluttregnskap sendes til kommunen.
3. Det skal brukes en autorisert regnskapsfører til å føre regnskap når barnetallet er over 20. Regnskapet skal revideres av en registrert eller statsautorisert revisor når barnetallet er over 10.
4. Der hvor kommunen har gitt garanti for husbanklån, skal regnskapet revideres av registrert eller statsautorisert revisor. Regnskapet skal føres av autorisert regnskapsfører.
5. Der hvor kommunen har gitt garanti for husbanklån, plikter barnehagen årlig å avsette midler til et vedlikeholdsfond som sikrer at kostnadene med opprettelse, drift, vedlikehold og kapitalkostnader for barnehagen fordeles mest mulig rettferdig mellom foreldregenerasjonene.
6. Kommunen skal til enhver tid vite hvilke barn som går i barnehagen. Det vil si at barnehagen plikter løpende å melde om endringer i barnegruppen (barn som slutter og begynner i barnehagen). Kommunalt tilskudd gis for det antall barn barnehagen er godkjent for.
7. Der hvor barnehagen har depositumsordning skal pengene settes på egen bankkonto. Videre skal det opprettes en avtale mellom barnehageeier og den enkelte forelder om at pengene kun skal benyttes til manglende betaling av barnehageplass.

.

### 22. Godkjenning av vedtektene

Foreldre/foresatte har ved underskrift vist at vedtektene er akseptert som juridisk dokument for begge parter.